L-UE qed taċċedi għall-Att ta' Ġinevra tal-Ftehim ta' Lisbona għall-protezzjoni tad-denominazzjonijiet ta' oriġini u r-reġistrazzjoni internazzjonali tagħhom ('l-Att ta' Ġinevra'). Il-laqgħa tal-ambaxxaturi tal-istati membri f'Coreper approvat illum il-qbil li ntlaħaq mill-presidenza Rumena tal-Kunsill mal-Parlament Ewropew dwar abbozz ta' regolament li jippermetti lill-UE teżerċita d-drittijet tagħha u tissodisfa l-obbligi tagħha bħala parti kontraenti wara din l-adeżjoni. L-Att ta' Ġinevra tal-Ftehim ta' Lisbona huwa trattat amministrat mill-Organizzazzjoni Dinjija tal-Proprjetà Intellettwali (WIPO). Huwa jwessa' l-kamp ta' applikazzjoni tal-Ftehim ta' Lisbona biex ikopri mhux biss id-denominazzjonijiet ta' oriġini iżda anki l-indikazzjonijiet ġeografiċi u jippermetti lill-organizzazzjonijiet internazzjonali (bħall-UE) isiru parti għall-Unjoni ta' Lisbona stabbilita skont il-Ftehim ta' Lisbona. Kull parti kontraenti hija obbligata li tipproteġi fuq it-territorju tagħha d-denominazzjonijiet ta' oriġini u l-indikazzjonijiet ġeografiċi tal-prodotti li joriġinaw minn partijiet kontraenti oħra. L-UE għandha kompetenza esklużiva għall-oqsma koperti mill-Att ta' Ġinevra. Madankollu, l-istati membri huma awtorizzati li jaċċedu għall-Att ta' Ġinevra b'mod parallel għall-UE u fl-interess tal-UE sabiex jiġu żgurati d-drittijet tal-vot tal-UE. Il-passi li jmiss Wara l-approvazzjoni tal-kumitat għall-Affarijiet Legali tal-Parlament Ewropew, ir-regolament ser jiġi adottat mill-Parlament Ewropew u mill-Kunsill. L-adozzjoni mill-Kunsill ser isseħħ fl-istess ħin li tiġi adottata d-deċiżjoni tal-Kunsill li tawtorizza l-adeżjoni tal-UE għall-Att ta' Ġinevra ladarba l-Parlament Ewropew ikun ta l-approvazzjoni tiegħu. Seba' stati membri huma partijiet kontraenti tal-Ftehim ta' Lisbona: il-Bulgarija (mill-1975), ir-Repubblika Ċeka (mill-1993), is-Slovakkja (mill-1993), Franza (mill-1966), l-Ungerija (mill-1967), l-Italja (mill-1968) u l-Portugall (mill-1966). Tliet stati membri ffirmaw iżda ma rratifikawx il-Ftehim (il-Greċja, ir-Rumanija u Spanja). L-istess UE mhijiex parti kontraenti peress li l-Ftehim ta' Lisbona jipprevedi biss is-sħubija tal-istati u mhux ta' organizzazzjonijiet internazzjonali. Aqra t-test maqbul tal-abbozz ta' regolament